text: 85 ár eru liðin, síðani tvørámenn framdu bragd, sum sjáldan er sætt á føroyskum leikvølli.
text: #000002
text: Myndin til greinina er tikin í skúlagarðinum á Tvøroyri í 1938 beint áðrenn ein dyst móti KR úr Reykjavík, sum vitjaði TB. KR troyggjan var eins og tann hjá TB. Tí hendi tað sjáldsama, at TB spældi í hvítum troyggjum.
text: #000003
text: Í kjalarvørrinum av góðu úrslitunum hjá KÍ og B36 í europeiskum fótbólti kom eg framá ferðina hjá Knattspyrnufélag Reykjavíkar (stytt KR) í Føroyum í 1938. Í íslendsku bókini hjá mær frá 1986 stendur: “KR-ingar fóru til Færeyja og léku Þrisvar við TB. KR vann tvo leiki en TB einn.” Tað løgna er, at fleiri føroyskar keldur vilja vera við, at KR vann allar tríggjar dystirnar. KR var tá at rokna millum fremstu íslendsku liðini. Teir vóru íslendskir meistarar í 1934 og nr. 2 í 1935, 1936 og 1937. Hallur Hansson, sum hevur verið við KÍ í europeiska ævintýrinum, kom júst frá KR úr Reykjavík.
text: #000004
text: Ólavsøkudag 29. juli 1938 var dystur millum B36 og TB. Talan var um ein tættan dyst millum liðini, har TB skoraði sigursmálið, tá sjey minuttir vóru eftir at spæla.
text: #000005
text: Dagin eftir komu 16 spælarar frá Knattspyrnufelag Reykjavíkar við s/s Lyru til Havnar eftir innbjóðing frá TB. Tvøroyrar Bóltfelags vegna beyð N. A. Eidesgaard íslendingum vælkomnum. Leiðari íslendinganna, Hr. Sigurjón Pjetursson, takkaði og sang bóltliðið “Tú alfagra land mítt”. Føroyingar svaraðu aftur við “Ó, guð vors lands!”. Umframt konu leiðarans var ein íslendskur blaðmaður á Altýðublaðnum, Vilhjálmur S. Vilhjálmsson, við á ferðini, sum skrivaði um ferðina. Av bryggjuni varð farið niðan á Sjómansheimið til kaffi og køkur, meðan bíðað varð eftir at sleppa suður.
text: #000006
text: Sjáldan hevur tílík mannamúgva verið á bryggjuni, sum tá báturin við ferðafólkunum legði at. – “Ljómur” spældi og sóknarstýrisformaðurin, Petur Mohr Dam, bað íslendingar vera vælkomnar og undir varð tikið við hurrárópum. Íslendingar sungu “Tú alfagra land mítt” og svarað varð við: “Ó, guð vors lands!”. Ferðalagið fór so niðan í Tvøroyrar Klubba, har KR-spælarar og vertir fingu sær ein kaffimunn. Vertar og gestir gjørdust kunnugir hvør við annan og aftaná felags kaffiborð varð farið heim at hvíla út til morgindagin.
text: #000008
text: Dysturin byrjaði klokkan 18 við so nógvum áskoðarum sum ongantíð fyrr frá bygdunum í sóknini og úr Vági, haðani bátur aftaná bát var komin við fólki. Dómari var Eirikur Larsen. Leikvøllurin var prýddur við fløggum, og spælaraflokkarnir gingu í skrúðgongu úr Klubbanum út á vøllin við flaggberarum á odda. Tað íslendska var heilsað við: “Eldgamla Isafold”, myndir vórðu tiknar og leikurin byrjaði. Aftaná 5-10 minuttir fingu íslendingar fyrsta málið – tað var eitt fríspark.
text: #000010
text: Tvøroyrarmenn fingu at kenna, at teimum vóru møttir hundskjótir og fimir mótstøðumenn. Tó má sigast, at tvøroyrarmenn vardu seg væl og manniliga, og góvu hópin av góðum framlopum, ið gav teimum 1 mál. Úrslitið varð, at íslendingar fingu 3 mál, meðan eitt varð gjørt av TB, sum soleiðis var komið út fyri sínum yvirmanni, men tó við heiður veitti mótstøðu móti hørðum atsóknum av Íslands bestu spælarum. Íslendingar fingu mál við einum brotssparki og einum frísparki. Allir menn vóru tó á einum máli, at spælið fór sera siðiliga fram.
text: #000011
text: Tað var forvitnisligt at síggja, hvussu væl íslendingar spældu saman, hvussu væl teir dugdu at avlevera bóltin frá manni til mann og hvussu væl, beint og sterkt teir sparkaðu á mál. Teir spældu vakurt uttan stórvegis at nerta við mótstøðumannin, og har var ongin óneyðug tuskan aftur og fram eftir leikvøllinum. Til tíðir dýktu teir TB-málið undir við skotroyndum, men “Skipper” tók nærum alt, teir bjóðaðu honum og bjargaði støðuni. – Um kvøldið var almennur dansur í Klubbanum og stúgvandi fult av fólki, ið var komið saman fyri at heiðra vára frændar frá Vestri.
text: #000012
text: Manadagin 1. august nýttu gestirnir til útferðir til ymisk pláss m.a. niðan í Rangabotn. Hetta vóru íslendingarnir fegnir um, tí hetta var fyrstu ferð, teir høvdu sæð eitt kolanám. Teir fingu eisini høvi til samveru við vertsfólk og vinir. Um kvøldið skipaði TV Bio fyri ókeypis filmssýning.
text: #000013
text: Seinnapartin týsdagin 2. august kl. 19 stillaðu teir upp aftur til dyst aðru ferð við TB. Aftur nú vóru nógvir áskoðarar komnir saman, og tað lønti seg, tí teir fingu at síggja ein leik við ferð og futti yvir frá byrjan til enda. Tað eydnaðist tvøroyrarmonnum at halda bóltinum yviri á íslendsku hálvuni – og aftaná 6-7 minuttaspæl gjørdu tvøroyrarmenn fyrsta málið. Mikil fagnaður millum áskoðararnar.
text: #000015
text: Mikukvøldið 3. august segði Tvøroyri so farvæl við sínar gestir. Almenn veitsla varð hildin í Klubbanum. Har varð borðreitt uppá tað besta, sungið og talað og dansað til tann ljósa morgun – og so fáar tímar aftaná, kom “Tjaldur”. Íslendingar vórðu fylgdir á bryggjuna, tjóðsangirnir vórðu sungnir, hurrárópini dundu, og so legði “Tjaldur” frá við gestunum á teirra ferð til vitjan í Havnar bý.
text: #000020
text: Summarið 1939 hevði HB eitt unglingalið úr KR Reykjavík á vitjan. Hesir unglingar høvdu í Reykjavík spælt 2-2 ímóti týska ferðamannaskipinum Steuben, sum hevði spælt 1-1 ímóti besta liðnum hjá B36, meðan teir lógu við bryggju í Havn. Venjari hjá íslendska unglingaliðnum var Sigurður Halldórsson, sum var við íslendska landsliðnum í Føroyum í 1930, meðan leikarin Guðbjørn Jónsson var venjari, tá KR vann íslendska meistaraheitið í 1965.
text: #000028
text: Fyrsta dystin leiktu HB-dreingir og KR 24. august. Íslendingar vunnu 2-0. Dagin eftir spældu íslendingarnir í Klaksvík – og tá vunnu klaksvíkingar.
text: #000029
text: KR endaði í 1938 á 4. plássi, 2. plássi í 1939, 3. plássi í 1940, áðrenn liðið aftur vann meistaraheitið í 1941. Teir mistu sostatt ikki mótið, hóast snávingarsteinar í Føroyum.
text: #000031
text: Slovan Bratislava – eitt lið í kreppu
text: #000034